* **l**

**MADONAS NOVADA PAŠVALDĪBA**

Reģ. Nr. 90000054572

Saieta laukums 1, Madona, Madonas novads, LV-4801

t. 64860090, e-pasts: pasts@madona.lv

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**MADONAS NOVADA PAŠVALDĪBAS DOMES**

**LĒMUMS**

Madonā

**2021.gada 16.februārī Nr.55** (protokols Nr.4, 4.p.)

**Par pašvaldības dzīvokļa īpašuma ar adresi Dambja iela 2A-2, Ļaudona, Ļaudonas pagasts, Madonas novads, atsavināšanu**

Ļaudonas pagasta pārvalde 2020.gada 5.oktobrī ir saņēmusi […] iesniegumu ar lūgumu izskatīt jautājumu par pašvaldībai piederošā dzīvokļa īpašuma Dambja iela 2A-2, Ļaudona, Madonas novadā, atsavināšanu īrniekam […]. Ar īrnieku Ļaudonas pagasta pārvalde noslēgusi dzīvojamās telpas īres līgumu.

Dzīvokļa īpašums ar adresi Dambja iela 2A-2, Ļaudona, Madonas novads (kadastra Nr.707090000090) sastāv no būvēm un zemes un ir ierakstīts Vidzemes rajona tiesas Zemesgrāmatu nodaļas Ļaudona pagasta zemesgrāmatas nodalījumā Nr.100000062731-2 uz Madonas novada pašvaldības vārda.

2020.gada 28.oktobrī dzīvokļa īpašuma novērtēšanu ir veikusi SIA Eiroeksperts, reģistrācijas Nr.40003650352 (LĪVA profesionālās kvalifikācijas sertifikāts Nr. 1 un LĪVA Kompetences uzraudzības biroja izsniegts sertifikāts nekustamā īpašuma vērtēšanai Nr.1). Saskaņā ar nekustamā īpašuma novērtējumu dzīvokļa īpašuma tirgus vērtība 2020. gada 28.oktobrī ir EUR 5600,00 (pieci tūkstoši seši simti *euro* 00 centi).

Pašvaldības īpašumi atsavināmi saskaņā ar Publiskas personas mantas atsavināšanas likumu, turpmāk arī – Atsavināšanas likums. Šā likuma 4. panta ceturtās daļas 5.punkts nosaka, ka atsevišķos gadījumos publiskas personas nekustamā īpašuma atsavināšanu var ierosināt īrnieks vai viņa ģimenes loceklis, ja viņš vēlas nopirkt dzīvokļa īpašumu šā likuma 45. pantā noteiktajā kārtībā, savukārt, kura trešā daļa nosaka: atsavinot pašvaldības īpašumā esošu dzīvokļa īpašumu, par kura lietošanu likumā „Par dzīvojamo telpu īri” noteiktajā kārtībā ir noslēgts dzīvojamās telpas īres līgums, to vispirms rakstveidā piedāvā pirkt īrniekam un viņa ģimenes locekļiem. Atsavināšanas likuma 37. panta pirmās daļas 4. punkts nosaka, ka pārdot publiskas personas mantu par brīvu cenu var, ja nekustamo īpašumu iegūst šā likuma 4. panta ceturtajā daļā minētā persona. Šajā gadījumā pārdošanas cena ir vienāda ar nosacīto cenu. Pārdošana par brīvu cenu saskaņā ar Atsavināšanas likuma 1. panta 7. punktu ir mantas pārdošana par atsavinātāja noteiktu cenu, kas nav zemāka par nosacīto cenu, savukārt,  nosacītā cena saskaņā ar tā paša likuma 1. panta 6. punktu ir nekustamā īpašuma vērtība, kas noteikta atbilstoši Standartizācijas likumā paredzētajā kārtībā apstiprinātajiem Latvijas īpašuma vērtēšanas standartiem.

Atsavināšanas likuma 4. panta pirmā daļa nosaka, ka atvasinātas publiskas personas mantas atsavināšanu var ierosināt, ja tā nav nepieciešama attiecīgai atvasinātai publiskai personai vai tās iestādēm to funkciju nodrošināšanai. Tāpat no likuma „Par pašvaldībām” 77. panta otrās un ceturtās daļas izriet, ka atsavināšanai nododams tikai tas pašvaldības īpašums, kas nav nepieciešams attiecīgās administratīvās teritorijas iedzīvotāju vajadzību apmierināšanai un pašvaldības funkciju izpildei.

Pamatojoties uz iepriekš minēto, likuma „Par pašvaldībām” 14. panta pirmās daļas 2. punktu un otrās daļas 3. punktu, 21. panta pirmās daļas 17. punktu un 77. panta ceturto daļu, Publiskas personas mantas atsavināšanas likuma 1.panta 6. un 7. punktu, 3.panta pirmās daļas 2. punktu, 4. panta pirmo daļu un ceturtās daļas 5. punktu, 5. panta pirmo un piekto daļu, 37. panta pirmās daļas 4. punktu un piekto daļu, ņemot vērā 10.02.2021. Uzņēmējdarbības, teritoriālo un vides jautājumu komitejas un 16.02.2021. Finanšu un attīstības komitejas atzinumu, **atklāti balsojot: PAR - 16** (Agris Lungevičs, Aleksandrs Šrubs, Andrejs Ceļapīters, Andris Dombrovskis, Andris Sakne, Antra Gotlaufa, Artūrs Čačka, Artūrs Grandāns, Gatis Teilis, Gunārs Ikaunieks, Inese Strode, Ivars Miķelsons, Kaspars Udrass, Rihards Saulītis, Valda Kļaviņa, Zigfrīds Gora)**, PRET – NAV, ATTURAS - NAV**, Madonas novada pašvaldības dome **NOLEMJ:**

1. Nodot atsavināšanai pašvaldības dzīvokļa īpašumu ar adresi Dambja iela 2A-2, Ļaudona, Ļaudonas pagasts, Madonas novads, dzīvokļa īrniekam […], pārdodot dzīvokļa īpašumu par brīvu cenu.
2. Apstiprināt dzīvokļa īpašuma nosacīto (brīvo) cenu EUR 5782.00 (pieci tūkstoši septiņi simti astoņdesmit divi *euro* un 00 centi), nosakot, ka pirkuma maksa ir veicama 100% apmērā pirms līgums noslēgšanas vai veicams pirkums uz nomaksu, paredzot avansa maksājumu ne mazāku par 10% no pirkuma maksas un pirkuma maksas atliktā maksājuma nomaksas termiņu līdz 5 gadiem.
3. Uzdot Juridiskajai nodaļai nosūtīt īrniekam […] dzīvokļa īpašuma atsavināšanas paziņojumu normatīvajos aktos noteiktajā kārtībā.

Domes priekšsēdētājs A.Lungevičs

*Portnovs 20374568*